Rovers-afrigter sê oor Nyambe se gedurige beserings - Sport - Republikein
Tuesday, September 22nd, 07:20:29
Rovers-afrigter sê oor Nyambe se gedurige beserings
Tony Mowbray, die afrigter van die Engelse sokkerklub Blackburn Rovers, reken Ryan Nyambe se hoë dryfkrag en werktempo tel dalk teen hom en verklaar dalk hoekom hy die afgelope tyd deur dyspierbeserings gepla word.
Die Namibiese verdediger is opnuut van die veld gedwing tydens Rovers se 1-1 gelykopwedstryd teen Preston in die Engelse eerste liga. Nyambe het juis sy terugkeer gemaak nadat hy op 26 Desember teen Birmingham City sy dyspier beseer het en afgehaal is.
Voor dit was die 22-jarige Namibiër reeds twee keer op 'n gedwonge afwesigheid weens beserings en was vir altesame sewe wedstryde hierdie seisoen buite rekening.
Vir die klub se afrigter Mowbray is dit 'n bron van kommer, want wanneer Nyambe wel op die veld was, het hy gevaarlik gelyk aan die regterkant, soos in die eerste helfte van die wedstryd teen North End.
In die opbou na die Preston-wedstryd het Nyambe twee oefendae bygewoon, nadat hy die vorige drie wedstryde misgeloop het. Nou moet Mowbray opnuut op terugvoer van sy mediese span oor die nuuste dyspierbesering wag.
"Nyambe is vir ons 'n verlies nadat hy aan ons regterkant so vol gevaar gelyk het," het Mowbray gesê oor sy verdediger wat hierdie seisoen 13 keer in die opdrafspan was.
"Met (Bradley) Dack en (Corry) Evans ook op die krukkelys, gaan dit op die oomblik nie maklik nie. Maar hulle is spelers met veggees wat wys hulle gee alles vir die klub.
"Ryan loop wedstryde mis, maar omdat hy so bedagsaam is, hardloop hy met volle inspanning en met soveel spoed dat dit moontlik selfs tot nadeel van sy eie liggaam is.
"Ek hoop die nuutste probleem is maar net krampe. Hy is 'n jong man wat dalk nog nie optimale begrip van sy eie liggaam het nie.
"In elke wedstryd dryf hy homself tot die uiterste. Hopelik is dit net 'n kramp en kan ons hom teen die einde van die week terug op die oefenveld sien.
"Ons verdedigers lyk die afgelope tyd stewiger. Die span het honger gelyk om vir 'n oorwinning te veg."
Nyambe se veelsydigheid om enige van die agterste vier posisies te dek, het tevore reeds die aandag van ver­skeie klubbestuurders in Engeland gelok. Hy het egter in April verlede jaar sy kontrak met nog twee jaar verleng om by Blackburn Rovers te bly – die klub deur wie se junior struktuur hy gevorder het om in 2015 as 17-jarige sy professionele eerstespandebuut te maak.
Rovers is tans 13de uit die 24 spanne in die Engelse kampioenskap (eerste liga) op 37 punte ná 37 wedstryde.